Lidt over 20 minutter. Så kort tid vil det tage at rejse fra Københavns Hovedbanegård til Malmø Centralstation, hvis visionen om en metrolinje i en ny tunnel mellem de to byer bliver til virkelighed.

Visionen blev født i 2011, altså for 7 år siden. Men det er den tid, det tager at komme fra at mene, at noget er det rigtige at gøre, til også at tro på, »at visionen kan blive en realitet«, som Frank Jensen (S), overborgmester i København, sagde det på et pressemøde mandag i Malmø.

Her gjorde han sammen med sin borgmesterkollega i Malmø, Katrin Stjernfeldt Jammes (S), status over det hidtidige arbejde med at opgradere infrastrukturen i Øresundsregionen.